Machac laat Djokovic sweet in DubaiNovak Djokovic is steeds onoorwonne in 2023. Foto: Twitter. Dit was dalk nie ŉ seepgladde vertoning teen Tomas Machac in Dubai nie, maar Novak Djokovic het nogtans sy 18de tenniswedstryd op ŉ streep gewen. Die wêreld se voorste speler het met tye klippe gekou teen die jong Tsjeggiese speler, maar hy het steeds sy openingskragmeting in die Dubai-tenniskampioenskap met 6-3, 3-6 en 7-6 beklink. “Tomas het beslis nie soos iemand gespeel wat 130ste op die ATP-ranglys is nie en hy het dinge moeilik vir my op die baan gemaak. Maar gelukkig kon ek na ŉ hoër rat oorskakel,” het Djokovic gesê. Die 35-jarige Serwiër het aansienlik meer wenhoue (44 teenoor Machac se 34) gespeel, maar hy het so amper ŉ voorsprong van 4-1 in die beslissende stel deur sy vingers laat glip. “Fisiek kan ŉ mens altyd beter wees. Ek verwag immers dat ek altyd op alle suiers moet vuur – veral wat my voorbereidingswerk en die gehalte van my spel betref.” Djokovic het vroeër die Australiese Ope in Melbourne met ŉ skeur in sy linkerdyspier gewen en hy het ná die Machac-wedstryd erken dat hy nog nie op sy beste is nie. “Ek het met ŉ besering gesukkel en dus nie veel tennis in aanloop tot die Dubai-toernooi gespeel nie. Tog hoop ek dat ek beter sal word hoe meer ek speel.” Hy het onlangs Steffi Graf se rekord vir die meeste weke boaan die internasionale tennisranglys verbeter. Djokovic swaai nou al vir 378 weke die septer as die voorste manspeler. “Dit is ŉ ongelooflike voorreg om tennis te speel. As ŉ jong seun in Serwië het ek daarvan gedroom om op Wimbledon te wen en om die wêreld se beste speler te wees. Ek voel gevlei om saam met Steffi as een van die sport se groot name gereken te word.” Djokovic speel later vandag teen Tallon Griekspoor in die volgende ronde in Dubai. Sensational ???? The World No.1 @DjokerNole was pushed all the way by Czech qualifier Tomas Machac on Tuesday evening, eventually securing a 6-3 3-6 7-6(1) victory at a packed Centre Court ????#DDFTennis #ATP @atptour pic.twitter.com/n4aGtWgtPo — Dubai Tennis Champs (@DDFTennis) February 28, 2023